## La Comunitat Valenciana, segona comunitat autònoma amb major nombre d'acreditacions Erasmus en educació escolar, persones adultes i projectes de mobilitat

*** Cada vegada són més els centres educatius de Primària, Secundària i Formació de Persones Adultes que participen en accions clau del programa Erasmus
* “Obrim a l'alumnat un món nou i unes experiències que repercutiran considerablement en la seua manera de gestionar diferents situacions”, afirma el director general d'Ordenació**

La Comunitat Valenciana és la segona regió d'Espanya amb més nombre d'acreditacions Erasmus en educació escolar, persones adultes i projectes de mobilitat de curta duració, només per darrere d'Andalusia.

Així ho ha explicat este dimarts el director general d'Ordenació i Política Lingüística, Ignacio Martínez Arrúe, durant la jornada Erasmus+ celebrada a la Conselleria d'Educació, Universitats i Ocupació.

“Erasmus+ és el programa de la Unió Europea que oferix oportunitats per a totes les persones, en els seus àmbits i sectors educatius. Així, a través dels seus programes de mobilitat educativa, cooperació entre organitzacions i institucions i suport al desenvolupament de polítiques i a la cooperació s'aconseguixen els objectius prioritaris, fomentant la internacionalització, els intercanvis lingüístics i culturals, la innovació, la millora de la qualitat, i enfortint la identitat europea”, ha assenyalat.

Estos processos d'internacionalització, de mobilitat i de cooperació en el context educatiu, han anat creixent progressivament i estan cada vegada més presents en els programes d'Educació Escolar i l'Educació d'Adults.

“Cada vegada són més els centres educatius de Primària, Secundària i Formació de Persones Adultes que participen en accions clau del programa Erasmus, no sols en l'acollida d'alumnat i professorat estranger i promovent estades en l'exterior, sinó també exportant i important bones pràctiques, tant per a l'aprenentatge de l'alumnat, com quant a la pràctica professional dels equips docents”.

**Formació i treball**

Martínez Arrúe ha explicat que, durant més de 35 anys, més de 13 milions d'alumnes de tota Europa “han pogut estudiar, formar-se, treballar i aconseguir experiències professionals. A Europa, les primeres experiències educatives internacionals buscaven experiències d'intercanvi lingüístic, a través de mobilitats de professorat i alumnat, on socis de diferents països col·laboraven per a poder realitzar un projecte curricular comú amb estudiants”.

El director general ha indicat també que les mobilitats “tenen un impacte molt positiu en l'alumnat”. “No sols afavorixen l'adquisició de competències i coneixements, sinó que convertix els participants en persones orientades a una millor carrera professional internacional, així com a l'ocupabilitat”.

En l'àmbit escolar, Martínez Arrúe ha indicat que “obrim a l'alumnat un món nou i unes experiències que repercutiran considerablement en la seua manera de gestionar diferents situacions. Així, l'alumnat desenvolupa les habilitats i competències que els permetran estar en nous entorns socials canviants, i també adaptar-se a diferents cultures i formes de treball”.

Fecha: 16/01/2024